Nordjyske Ginne Marker håber, at hendes optræden kan være med til at åbne nye døre for andre kvinder på musikscenen.

Når Eric Clapton tirsdag aften går på scenen i en næsten udsolgt Royal Arena, er det med nordjyske Ginne Marker som opvarmning. Ginne Marker udgav sit debutalbum for kun to år siden i 2020, og det er derfor en stor scene at stå på som ny dansk kunstner. - Da jeg stod op i morges, tænkte jeg, at det er vildt, at jeg i aften skal stå i Royal Arena før Eric Clapton og få den anerkendelse og cadeau at blive sat i den ”guitarliga”, fortæller hun i ’Go’ morgen Danmark’. Er det ikke ret vildt at få på cv’et at have varmet op for Eric Clapton? - Jo, og samtidig med at det er i Royal Arena. Det er to fluer med et smæk. Ginne Marker er en blandt få kvindelige guitarspillere på den danske musikscene, og derfor betyder det ekstra meget, at hun har fået netop denne mulighed. De første sange var af Clapton Ginne Marker håber, at hendes optræden kan være med til at hjælpe flere kvinder med guitarer frem på musikscenen. Selv begyndte hun at spille guitar allerede som barn, og de første sange, hun lærte, var Eric Clapton-sange. På væggen i barndomsværelset hang Jimi Hendrix, hun lyttede til Gary Moore, og det gik hurtigt op for hende, at der ikke var andre piger i klassen, der spillede guitar. Selvom hun ikke lagde meget i det dengang, savnede hun kvinder at spejle sig i som guitarist. - Det var let at spejle sig i det musikalske og se, at ”det der vil jeg gerne”, og ”dem ser jeg op til”, men det er også lidt svært at se sig selv i en 40-årig mand, forklarer hun. Ginne Marker husker derfor også, hvor stort det var, første gang hun så Tina Dickow på en scene. - Der tænkte jeg: ”Det der, det er virkelig fedt", siger Ginne Marker. Et maskulint instrument Og det er ”kæmpestort” for Ginne Marker, at hun skal varme op for Eric Clapton i aften. Sådan lyder det fra Martin Gronemann, der er musikanmelder på Soundvenue. - Det er stort at stå der med sit eget materiale foran 17.000 mennesker i sig selv, men at blive spurgt om at supporte en legende som Eric Clapton er kæmpestort, lyder det. Martin Gronemann genkender, at der ikke er mange kvinder, der, som Ginne Marker, spiller guitar. Han har en tese om, at guitaren i rocksammenhænge er blevet set som et maskulint instrument, og det kan være grunden til, at der ikke er mange kvindelige guitarister på den danske musikscene. - Men jeg vil da håbe, at flere tager guitaren op, siger han. For Ginne Marker kan det under alle omstændigheder åbne nye døre, når hun varmer op for et navn som Eric Clapton. - Man skal ikke underkende eksponeringen foran 17.000 mennesker. Man kan da håbe, at der er nogle forældre, der måske har taget deres børn med, der vil gå hjem og lytte til hende bagefter, siger Martin Gronemann. En dominoeffekt Ginne Marker har vænnet sig til, at hun oftest spiller sammen med mænd. Men samtidig er hun blevet en del af et fællesskab af kvindelige musikere, som kender og støtter hinanden. Hun håber, at kvinder på scenen og fællesskaber for kvinder kan være med til, at flere piger vil gribe guitaren fremover og holde fast i den, når de bliver teenagere. - Jeg tror, det er sådan en dominoeffekt. Jo flere man ser, jo flere bliver ved, siger hun. Ginne Marker sang til Årets Nordjyde i 2019, hør koncerten her: